[{"text_idx": "#000002", "text": "Bydd y ddwy ge\u0302m allweddol yn cael eu dangos yn fyw gan Sgorio \u2013 Pen-y-bont v Cei Connah yn fyw ar S4C am 11.45 a\u2019r Seintiau Newydd v Y Bala\u2019n fyw ar dudalen Facebook a YouTube Sgorio, cic gyntaf am 12.00."}, {"text_idx": "#000003", "text": "Mae Cei Connah o fewn trwch blewyn i ennill y gynghrair am yr ail dymor yn olynol \u2013 curo Pen-y-bont a bydd y Nomadiaid yn dal eu gafael ar y bencampwriaeth."}, {"text_idx": "#000004", "text": "Haws dweud na gwneud yn erbyn Pen-y-bont \u2013 dim ond un o\u2019u pedair ge\u0302m diwethaf mae Cei Connah wedi eu hennill yn erbyn ti\u0302m Rhys Griffiths, gan sgorio dim ond unwaith yn ystod y pedair ge\u0302m hynny."}, {"text_idx": "#000005", "text": "Ers colli gartref o ddwy go\u0302l i ddim yn erbyn Pen-y-bont fis diwethaf, dim ond un o\u2019u wyth ge\u0302m ddiwethaf mae Cei Connah wedi colli (yn erbyn Y Bala)."}, {"text_idx": "#000006", "text": "Mae record oddi cartref Cei Connah yn gadarn y tymor hwn \u2013 dim ond dwywaith mae\u2019r Nomadiaid wedi colli tu allan i Lannau Dyfrdwy yn y gynghrair."}, {"text_idx": "#000007", "text": "Mae Pen-y-bont wedi sicrhau\u2019r 4ydd safle ac wedi cyrraedd y gemau ail gyfle am y tro cyntaf yn eu hanes. Bydd hogiau Rhys Griffiths yn croesawu Robiniaid Y Drenewydd i Stadiwm Gwydr SDM y penwythnos nesaf."}, {"text_idx": "#000010", "text": "Mae tynged Y Seintiau Newydd allan o\u2019u dwylo eu hunain \u2013 mae\u2019n rhaid i di\u0302m Anthony Limbrick guro\u2019r Bala a gobeithio y gall Pen-y-bont gipio pwyntiau oddi ar Gei Connah i ennill y gynghrair."}, {"text_idx": "#000011", "text": "Os yw\u2019r Seintiau\u2019n aflwyddiannus brynhawn Sadwrn, yna bydd cewri Croesoswallt yn methu ag ennill y gynghrair am yr ail dymor yn olynol. Dyw hynny heb ddigwydd ers i Lanelli ennill y gynghrair yn 2008 a\u2019r Rhyl yn 2009."}, {"text_idx": "#000013", "text": "Mae\u2019r Bala wedi gorffen y tymor yn gryf ac wedi ennill chwech o\u2019u wyth ge\u0302m ddiwethaf."}, {"text_idx": "#000014", "text": "Er y siom o fod 16 pwynt tu o\u0302l i Gei Connah ar frig y tabl, bydd Y Bala\u2019n gorffen y tymor yn 3ydd ac yn cyrraedd Ewrop am y chweched tro mewn saith tymor \u2013 tipyn o gamp."}, {"text_idx": "#000016", "text": "Bydd y ge\u0302m yma\u2019n rhagolwg diddorol i\u2019r penwythnos nesaf lle bydd y ddau di\u0302m yn mynd benben unwaith yn rhagor yn y gemau ail gyfle, sy\u2019n debygol iawn o fod ar Barc Jenner."}, {"text_idx": "#000017", "text": "Mae\u2019r Barri wedi gorffen y tymor un safle\u2019n uwch na\u2019r y Cofis yn y Chwech Uchaf yn y ddau dymor diwethaf."}, {"text_idx": "#000018", "text": "Enillodd Caernarfon o 5-0 ar Barc Jenner yn 2004, ond ers eu dyrchafiad yn o\u0302l i\u2019r Uwch Gynghrair yn 2018 dyw\u2019r Cofis heb ennill yn eu pum ge\u0302m oddi cartref yn erbyn Y Barri (colli 3, cyfartal 2)."}, {"text_idx": "#000019", "text": "Mae\u2019r ddau di\u0302m wedi ei chael hi\u2019n anodd ers i be\u0302l-droed ddychwelyd yng Nghymru ym mis Mawrth \u2013 y Cofis wedi ennill un o\u2019u deg ge\u0302m ddiwethaf, tra bod Y Barri heb ennill dim un o\u2019u wyth ge\u0302m diwethaf \u2013 rhediad gwaethaf y clwb yn y gynghrair ers syrthio yn 2003/04."}, {"text_idx": "#000022", "text": "Ar o\u0302l gorffen yn y 7fed safle ar yr hollt gydag wyth pwynt o fwlch rhyngddyn nhw a\u2019r 8fed safle, mae ail ran y tymor wedi bod yn hynod o siomedig i Hwlffordd."}, {"text_idx": "#000023", "text": "Mae rhediad gwael o un fuddugoliaeth mewn deg ge\u0302m wedi gweld yr Adar Gleision yn syrthio i\u2019r 9fed safle."}, {"text_idx": "#000024", "text": "Serch hynny, mae gan Hwlffordd gyfle i orffen y tymor ar nodyn positif yn erbyn ti\u0302m Derwyddon Cefn sydd wedi colli pob un o\u2019u wyth ge\u0302m ddiwethaf."}, {"text_idx": "#000025", "text": "Mae\u2019r Hynafiaid yn dioddef ar hyn o bryd ac wedi ildio o leiaf pum go\u0302l yn eu pum ge\u0302m ddiwethaf."}, {"text_idx": "#000026", "text": "Hwlffordd yw\u2019r unig glwb yn y gynghrair sydd heb ennill yn erbyn y Derwyddon y tymor hwn."}, {"text_idx": "#000027", "text": "Mae\u2019r Derwyddon wedi ennill saith pwynt o\u2019u tair ge\u0302m yn erbyn Hwlffordd y tymor yma, sef 44% o\u2019u cyfanswm pwyntiau (7/16)."}, {"text_idx": "#000031", "text": "Ar o\u0302l dechrau araf i ran cynta\u2019r tymor, mae Myfyrwyr y Met wedi codi\u2019r safon yn ddiweddar."}, {"text_idx": "#000032", "text": "Mae ti\u0302m Christian Edwards ar rediad o wyth ge\u0302m heb golli ac wedi ennill eu pedair ge\u0302m ddiwethaf yn y gynghrair."}, {"text_idx": "#000033", "text": "Mae\u2019r gwrthwynebwyr, Y Fflint, hefyd wedi dangos eu doniau yn ddiweddar gan golli dim ond dwy o\u2019u deg ge\u0302m ddiwethaf ac os yw canlyniadau\u2019n mynd o\u2019u plaid, fe allai ti\u0302m Neil Gibson godi uwchben Hwlffordd a gorffen y tymor yn y 9fed safle."}, {"text_idx": "#000034", "text": "Y Fflint yw\u2019r unig glwb y llwyddodd Met Caerdydd i\u2019w curo ddwywaith yn rhan gynta\u2019r tymor, ond fe gafodd ti\u0302m Neil Gibson ddial wedi\u2019r hollt gan ennill 2-0 ar Gae y Castell ym mis Mawrth."}, {"text_idx": "#000038", "text": "Tipyn o wrthgyferbyniad i Aberystwyth \u2013 ti\u0302m sy\u2019n debygol o orffen yn y ddau isaf am y tro cyntaf erioed yn yr Uwch Gynghrair."}, {"text_idx": "#000039", "text": "Dim ond un fuddugoliaeth sydd gan Aberystwyth yn eu 14 ge\u0302m ddiwethaf oddi cartref yn erbyn Y Drenewydd."}, {"text_idx": "#000041", "text": "Bydd uchafbwyntiau\u2019r gemau i\u2019w gweld ar Sgorio nos Lun am 17:30."}]